Sklep Komisije

z dne 21. decembra 1988

o Svetovalnem odboru za ribištvo

(89/4/EGS)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ker je bil s Sklepom Komisije 71/128/EGS z dne 25. februarja 1971 [1], katerega besedilo je nadomestil Sklep 73/429/EGS z dne 31. oktobra 1973 [2], ustanovljen Svetovalni odbor za ribištvo;

ker je zaradi pristopa novih držav članic k Skupnosti zaželeno, da se spremenijo pravila o razdelitvi mest v tem odboru;

ker poleg tega besedilo prej omenjenega sklepa zahteva nekaj manjših sprememb in ker je torej treba zaradi jasnosti pripraviti popolnoma novo različico besedila,

SKLENILA:

Člen 1

"Člen 1

1. Pri Komisiji se oblikuje Svetovalni odbor za ribištvo, v nadaljevanju "odbor".

2. Odbor sestavljajo predstavniki naslednjih interesnih skupin: proizvajalcev in zadrug v ribiški industriji, kreditnih institucij v ribištvu, trgovcev z ribiškimi proizvodi, industrije ribiških proizvodov in potrošnikov industrije ribiških proizvodov.

Člen 2

1. Komisija se lahko posvetuje z odborom o katerem koli vprašanju, ki zadeva uresničevanje uredb o skupni ribiški politiki in zlasti o ukrepih, ki naj bi jih Komisija sprejela skladno s temi uredbami, ter tudi o vseh socialnih problemih, ki se pojavijo v ribiški industriji, razen problemov, ki jih rešujejo delodajalci in delojemalci kot socialni partnerji.

2. Predsednik odbora lahko Komisijo opozori, da je zaželeno posvetovanje z odborom o kateri koli zadevi, ki je v pristojnosti odbora in v zvezi s katero odbor še ni bil prošen za mnenje. Predsednik to stori zlasti na zahtevo katere od zastopanih interesnih skupin.

Člen 3

1. Odbor ima 45 članov.

2. Mesta v odboru se razdelijo tako:

- 21 mest imajo predstavniki proizvajalcev ribiških proizvodov,

- tri mesta imajo predstavniki ribiških zadrug,

- eno mesto zasede predstavnik komercialnih bank, ki financirajo pomorske dejavnosti (Banques commerciales pour les activités maritimes),

- dve mesti zasedeta predstavnika specializiranih zadružnih kreditnih institucij,

- pet mest imajo predstavniki trgovine z ribiškimi proizvodi,

- pet mest imajo predstavniki ribiških dejavnosti,

- pet mest imajo predstavniki delavcev v ribiški industriji in industriji ribiških proizvodov,

- tri mesta zasedejo predstavniki potrošnikov.

Člen 4

1. Člane odbora imenuje Komisija na predlog gospodarskih in sindikalnih organizacij na ravni Skupnosti, ki so najbolj reprezentativne za interese, navedene v členu 1(2); predstavniki potrošnikov so imenovani na predlog Svetovalnega odbora za potrošnike.

Ta telesa za vsako mesto v odboru predlagajo dva kandidata iz različnih držav.

2. Mandat članov odbora traja tri leta. Člani so lahko ponovno imenovani. Člani za opravljanje svoje funkcije ne prejemajo nadomestila.

Po preteku treh let člani odbora še naprej opravljajo svojo funkcijo, dokler niso nadomeščeni ali ponovno imenovani.

Mandat člana odbora se lahko konča preden pretečejo tri leta zaradi smrti ali odstopa.

Mandat se lahko konča tudi če telo, ki ga član zastopa, zahteva, da se ga zamenja.

Skladno s postopkom iz odstavka 1 se imenuje druga oseba, ki nadomesti takega člana za preostali čas mandata.

3. Komisija v informativne namene objavi seznam članov odbora v Uradnem listu Evropskih skupnosti.

Člen 5

Odbor z dvotretjinsko večino prisotnih članov izvoli predsednika in dva podpredsednika za dobo treh let.

Odbor lahko izmed svojih članov z enako večino izvoli tudi druge člane predsedstva odbora. V takem primeru predsedstvo odbora sestavljajo poleg predsednika še po največ en predstavnik vsake interesne skupine, ki je zastopana v odboru.

Predsedstvo pripravlja in organizira delo odbora.

Člen 6

Na zahtevo katere od zastopanih interesnih skupin lahko predsednik povabi osebo, ki jo je določila zadevna interesna skupina, da prisostvuje sestankom odbora. Predsednik lahko na tako zahtevo povabi tudi osebo, ki je posebej usposobljena na določenem področju, katerega obravnava je na dnevnem redu, da se kot izvedenec udeleži razprave odbora. Izvedenci lahko sodelujejo samo v razpravah o zadevah, zaradi katerih so bili povabljeni.

Člen 7

Odbor lahko ustanovi delovne skupine, ki mu pomagajo pri opravljanju dela.

Člen 8

1. Komisija sklicuje seje odbora na sedežu Komisije. Sestanke predsedstva odbora skliče njegov predsednik v dogovoru s Komisijo.

2. Predstavniki pristojnih služb Komisije se udeležujejo sej odbora, njegovega predsedstva in delovnih skupin.

3. Komisija zagotavlja opravljanje strokovno-administrativnih nalog za odbor, njegovo predsedstvo in delovne skupine.

Člen 9

Odbor razpravlja o zadevah, o katerih je Komisija zahtevala mnenje. Odbor ne glasuje.

Komisija lahko ob tem, ko zahteva mnenje odbora, postavi rok, v katerem naj odbor poda mnenje.

Mnenja, ki jih izrazijo različne zastopane interesne skupine, se vključijo v poročilo, ki se pošlje Komisiji.

Če odbor soglasno sprejme svoje mnenje, oblikuje skupne sklepe in jih priloži poročilu.

Člen 10

V primeru, da Komisija obvesti člane odbora o zaupnosti zahtevanega mnenja ali obravnavanega vprašanja, brez poseganja v določbe člena 214 Pogodbe za člane odbora velja, da ne smejo razkriti podatkov, ki jih izvedo pri delu odbora ali delovnih skupin.

V takih primerih so na sestankih lahko prisotni samo člani odbora in predstavniki služb Komisije."

Člen 2

Ta sklep začne veljati 21. decembra 1988.

V Bruslju, 21. decembra 1988

Za Svet

Član Komisije

António Cardoso e Cunha

[1] UL L 68, 22.3.1971, str. 18.

[2] UL L 355, 24.12.1973, str. 61.

--------------------------------------------------